ซัมซุงฟ้องกลับแอปเปิล
ศึกตลาดสมาร์ตโฟนสุดเดือดกล่าวหาละเมิดสิทธิบัตรเพียบ
20 ส.ค. 2554

ศึกตลาดสมาร์ตโฟนสุดเดือดกล่าวหาละเมิดสิทธิบัตรเพียบ
ซัมซุงโต้กลับแอปเปิล ยื่นฟ้องใน 3 ประเทศใหญ่ ละเมิดสิทธิบัตรเทคโนโลยีส่งข้อมูล
ซัมซุง อิเลคโทรนิคส์ ผู้ผลิตอุปกรณ์เครื่องใช้ไฟฟ้าและอุปกรณ์สื่อสารค่ายดังจากเกาหลีใต้ ตัดสินใจฟ้องกับบริษัท แอปเปิล ผู้ผลิตโทรศัพท์ไอโฟนและไอแพดของสหรัฐ ว่าละเมิดสิทธิบัตรโทรศัพท์เคลื่อนที่ของซัมซุงถึง 10 รายการด้วยกัน 
การยื่นฟ้องแอปเปิลในครั้งนี้ถือเป็นการตอบโต้หลังจากที่แอปเปิลได้ยื่นฟ้องซัมซุงว่า โทรศัพท์และแท็บเล็ตตระกูลกาแล็คซี่ของซัมซุงนั้นลอกเลียนแบบไอโฟนและไอแพด ในหลายจุดด้วยกัน 
ซัมซุง ระบุในแถลงการณ์ว่า ไอโฟนและไอแพดของแอปเปิลได้ละเมิดสิทธิบัตรเทคโนโลยีโทรศัพท์เคลื่อนที่ถึง 10 ฉบับ และขอให้แอปเปิลหยุดการละเมิดดังกล่าวพร้อมกับชดใช้ให้กับซัมซุงด้วย 
การยื่นฟ้องดังกล่าวมีขึ้นทั้งในเกาหลีใต้ ญี่ปุ่น และเยอรมนี โดยส่วนใหญ่จะเกี่ยวข้องกับการละเมิดลิขสิทธิ์เทคโนโลยีการลดพลังงานของตัวเครื่องในระหว่างการส่งข้อมูล การใช้เทคโนโลยี 3จี เพื่อลดความผิดพลาดในระหว่างการส่งข้อมูล และเทคโนโลยีการส่งข้อมูลแบบไวร์เลส 
“ซัมซุงได้ตอบโต้ทางกฎหมายเพื่อปกป้องสินทรัพย์ทางปัญญาของเราและเพื่อสร้างความมั่นใจว่านวัตกรรมของเราจะดำเนินต่อไป และเราจะเติบโตต่อไปในธุรกิจสื่อสาร” ซัมซุง ระบุในแถลงการณ์
ทั้งนี้ โทรศัพท์เคลื่อนที่และแท็บเล็ตตระกูลกาแล็คซี่ของซัมซุงนั้น ถือเป็นคู่แข่งที่น่ากลัวที่สุดสำหรับโทรศัพท์ไอโฟนและไอแพด ซึ่งแอปเปิลเองก็ยังต้องพึ่งการนำเข้าอุปกรณ์หลายอย่างจากซัมซุงอยู่ด้วยทั้งจอแอลซีดีและชิปประมวลผล
“แอปเปิลค่อนข้างที่จะกังวลใจต่อการเติบโตอย่างรวดเร็วในตลาดที่เห็นว่าเป็นตลาดที่แอปเปิลสร้างขึ้นมาเอง” เจมส์ ซอง นักวิเคราะห์จากแดวู ซีเคียวริตีส์ กล่าว
ขณะที่ยอดขายโทรศัพท์ไอโฟนของแอปเปิล เฉพาะไตรมาสแรกของปีนี้ทะลุไปถึง 18.6 ล้านเครื่อง ขณะที่ซัมซุงคาดว่าอยู่ที่ 13 ล้านเครื่อง โดยซัมซุงใช้ระบบปฏิบัติการแอนดรอยด์ ซึ่งเป็นระบบปฏิบัติการที่เปิดกว้างและกำลังได้รับความนิยมมากขึ้นทั่วโลก